Τι μεσολάβησε από την πρώτη ανακοίνωση της κυβέρνησης, που δεν είχε καμιά αναφορά σε σπουδές του κ. Κοντολέοντος, μέχρι τη σιωπηλή παραδοχή στη Βουλή ότι ο εκλεκτός του πρωθυπουργού δεν διαθέτει τους αναγνωρισμένους στην Ελλάδα πανεπιστημιακούς τίτλους που απαιτεί η θέση ● Το ξεκίνημα της καριέρας του ως φύλακα στην αμερικανική πρεσβεία και οι παραβάσεις κατά τη θητεία του στην εταιρεία G4S.

Ηταν τυχεροί –μέσα στην ατυχία τους– οι βουλευτές της αντιπολίτευσης που δεν είδαν να κατατίθεται το απόγευμα της Πέμπτης και κάποια τροπολογία –εκτός από εκείνες που έφερε τελευταία στιγμή ο υπουργός Εργασίας– η οποία να αφορούσε συγκεκριμένη «φωτογραφική» αλλαγή στους όρους και στις προϋποθέσεις, σύμφωνα με τις οποίες μπορεί κάποιος να γίνει διοικητής της ΕΥΠ.

Η κυβέρνηση, παρά τη σιωπηλή παραδοχή ότι ο εκλεκτός του κ. Μητσοτάκη, Παναγιώτης Κοντολέων, δεν έχει τους αναγνωρισμένους στην Ελλάδα πανεπιστημιακούς τίτλους που απαιτεί η θέση, επιμένει σε αυτήν την επιλογή, επιδεικνύοντας ένα απίστευτο μείγμα αλαζονείας και αδιαφορίας, μόλις ένα μήνα μετά τις εκλογές. Μόνο που η εφαρμογή των νόμων δεν είναι «α λα καρτ» και αυτό το γνωρίζει καλά ο πρωθυπουργός Κυριάκος Μητσοτάκης, καθώς το είχε χρησιμοποιήσει ως επιχείρημα πολλές φορές όταν βρισκόταν στην αντιπολίτευση.

Εχουν περάσει 9 μέρες από την ανακοίνωση των προσώπων που επέλεξε η κυβέρνηση να στελεχώσουν καίριες θέσεις στην εθνική ασφάλεια της χώρας. Ολα τα φώτα έπεσαν εξαρχής πάνω στον Παναγιώτη Κοντολέοντα, κι αυτό γιατί το βιογραφικό του, εκείνο που έδωσε αρχικά η κυβέρνηση στη δημοσιότητα, έμοιαζε κάπως... προβληματικό.

Δεν γινόταν καμία αναφορά σε σπουδές, ενώ, αντίθετα, προτασσόταν το γεγονός ότι πρόκειται για «καταξιωμένο στέλεχος» που χαίρει εκτίμησης στο εξωτερικό, «σε χώρες με τις οποίες η Ελλάδα παραδοσιακά συνεργάζεται». Αυτή η αναφορά είχε μια υπόνοια, λες και ο κ. Κοντολέων χρειαζόταν να έχει την... έγκριση του ξένου παράγοντα προκειμένου να αναλάβει τη θέση. Μάλιστα, στο διαδίκτυο κυκλοφόρησαν αμέσως τα πρώτα σχόλια περί έγκρισής του για τη θέση από την πρεσβεία των ΗΠΑ, αφήνοντας να εννοηθεί ότι οι Αμερικανοί τον έβαλαν σε αυτή τη θέση.

Αυτό το επιχείρημα είναι μάλλον... έωλο και στερείται λογικής ακολουθίας. Είτε μας αρέσει είτε όχι, οι Αμερικανοί δεν είναι ερασιτέχνες σε τέτοιου είδους ζητήματα και δεν παίζουν με αυτά. Επιπρόσθετα, σε καμία περίπτωση δεν θα ήθελαν να συμμετέχουν –ακόμα και στα «κρυφά»– σε ένα τέτοιο φιάσκο, όπως αυτό εξελίχθηκε τις επόμενες μέρες. Και το αποκαλούμε «φιάσκο» για τους εξής λόγους:

• Αποδείχθηκε ότι ο κ. Κοντολέων άρχισε την καριέρα του ως φύλακας στην πρεσβεία των ΗΠΑ.

• Αποδείχθηκε ότι έχει εργαστεί σε μία και μοναδική εταιρεία όλη του τη ζωή –την G4S– και όχι σε «εταιρείες», όπως διαφήμιζε η κυβέρνηση.

Το ξεκίνημα της καριέρας του ως φύλακα στην αμερικανική πρεσβεία και οι παραβάσεις κατά τη θητεία του στην εταιρεία G4S

• Αποδείχθηκε ότι κατά τη διάρκεια παραμονής του εκεί, η G4S ελέγχθηκε και της επιβλήθηκαν πρόστιμα για σειρά παραπτωμάτων παραβίασης της εργατικής νομοθεσίας. Αποδείχθηκε ότι το διάστημα που ήταν γενικός διευθυντής, η G4S λειτούργησε αναποτελεσματικά –σύμφωνα με τις καταγγελίες που έγιναν– όταν ανέλαβε το έργο φύλαξης των ΗΣΑΠ.

• Αποδείχθηκε, και αυτό είναι πολύ σοβαρό, ότι στην εταιρεία επιβλήθηκε υψηλό πρόστιμο από την Επιτροπή Ανταγωνισμού πριν από λίγα χρόνια για τη δημιουργία καρτέλ στον χώρο των εταιρειών ιδιωτικής ασφάλειας.

• Αποδείχθηκε ότι στον κ. Κοντελέοντα έχει επιβληθεί πρωτόδικη καταδίκη για «ψευδή καταμήνυση», γεγονός που επίσης είναι απαγορευτικό για την υποψηφιότητά του, σύμφωνα με τη νομοθεσία.

• Και τέλος, όταν η κυβέρνηση αποφάσισε να δώσει στη δημοσιότητα το πλήρες βιογραφικό του και να ενημερώσει ότι ο κ. Κοντολέων έχει ένα πτυχίο από το Open University του Λονδίνου και μεταπτυχιακό τίτλο από το ίδιο ίδρυμα, αποδείχθηκε ότι οι εν λόγω τίτλοι δεν είναι αναγνωρισμένοι στην Ελλάδα από τον ΔΟΑΤΑΠ. Αν ήταν, η κυβέρνηση δεν θα έπαιζε την τυφλόμυγα και θα τους είχε επίσης δημοσιοποιήσει. Επειτα από όλα αυτά, δικαίως ο Αλέξης Τσίπρας έθετε ερωτήματα στον Κυριάκο Μητσοτάκη, στη Βουλή, και ο τελευταίος δεν είχε τι να απαντήσει, όντας εμφανώς αμήχανος για την επιλογή που έγινε στο πρόσωπο του κ. Κοντολέοντος.

Ποιοι γνώριζαν

Σύμφωνα πάντως με πληροφορίες της «Εφ.Συν.», το πλήρες βιογραφικό του κ. Κοντολέοντος, με τα θετικά και τα αρνητικά στοιχεία που το συνόδευαν, το γνώριζαν δύο στενοί συνεργάτες του πρωθυπουργού που φέρονται να είναι εκείνοι που τον είχαν επιλέξει για τη θέση: ο διευθυντής του πρωθυπουργικού γραφείου, Γρηγόρης Δημητριάδης, και ο εξ απορρήτων συνεργάτης του Κυριάκου Μητσοτάκη, Θανάσης Νέζης.

Οι ίδιες πληροφορίες από τη Ν.Δ. αναφέρουν ότι ο κ. Νέζης στο παρελθόν ήταν συνάδελφος με τον Παναγιώτη Κοντολέοντα, καθώς ανήκε και εκείνος στο πολιτικό προσωπικό φύλαξης της πρεσβείας των ΗΠΑ στην Αθήνα. Χαρακτηριστικά αναφέρεται ότι οι δύο άνδρες συνυπηρέτησαν στην πρεσβεία την περίοδο 1989–1990.

Οι επαφές με τον κ. Κοντολέοντα είχαν αρχίσει πριν από τις εκλογές. Οι διαρροές στον Τύπο για την επιλογή του προσώπου του έγιναν στοχευμένα, σχεδόν με την άνοδο της Ν.Δ. στην εξουσία. Δύο μέρες μετά τη νίκη του Κυριάκου Μητσοτάκη, ο κ. Κοντολέων αποχωρούσε από τις θέσεις που κατείχε στα Δ.Σ. εταιρειών της G4S.

Ολα έμοιαζαν να πηγαίνουν ρολόι, μέχρι που ήρθε στη δημοσιότητα η ιστορία με τα πτυχία του. Πλέον, αρκετοί είναι εκείνοι στη Ν.Δ. που έχουν ενοχληθεί σφοδρά από την επιλογή του και από το γεγονός ότι εκτέθηκε ανεπανόρθωτα η κυβέρνηση και μάλιστα σε έναν τομέα που υποτίθεται ότι αποτελεί βασικό ατού της. Αυτόν της πανεπιστημιακής γνώσης, των πτυχίων και της περίφημης αριστείας.

Τα προσόντα των αρχηγών σε ΗΠΑ, Βρετανία και Ισραήλ Πολλοί ήταν οι πρόθυμοι (αρθρογράφοι, δημοσιογράφοι και πολιτικοί αλλά και απλός κόσμος στα social media) που έσπευσαν να... δικαιολογήσουν την επιλογή Κοντολέοντος. Ξαφνικά, έγιναν όλοι ειδήμονες στις μυστικές υπηρεσίες και στις απαιτήσεις που έχει η θέση, θεωρώντας ότι δεν χρειάζονται οι τίτλοι, αρκεί κανείς να ξέρει... τη βρόμικη δουλειά. Ενδεικτικά θα αναφέρουμε εδώ ότι η επικεφαλής της CIA αυτή τη στιγμή, η Τζίνα Χάσπελ, έχει δύο πανεπιστημιακούς τίτλους στις ΗΠΑ και ένα μεταπτυχιακό. Και επειδή οι εδώ... ειδήμονες ειρωνεύτηκαν το γεγονός ότι ο πρώην διοικητής της ΕΥΠ Γιάννης Ρουμπάτης είναι... δημοσιογράφος (και διδάκτορας Διεθνών Σχέσεων στο Πανεπιστήμιο Johns Hopkins), ένα από τα δύο πτυχία της κ. Χάσπελ είναι αυτό της δημοσιογραφίας. Από την άλλη, ο σερ Αλεξ Γιάνγκερ, διευθυντής της βρετανικής υπηρεσίας πληροφοριών MI6 είναι απόφοιτος του Πανεπιστημίου του Σεντ Αντριους, με ειδίκευση στα οικονομικά. Ας πάρουμε όμως και την περίπτωση ενός επικεφαλής που δεν φαίνεται να έχει πανεπιστημιακούς τίτλους. Αυτή του Γιόζεφ Κοέν, που διοικεί την ισραηλινή υπηρεσία πληροφοριών, τη γνωστή σε όλους Μοσάντ. Μιλάει άπταιστα τρεις γλώσσες και βρίσκεται στο πεδίο των επιχειρήσεων από μικρή ηλικία. Εχει περάσει από το σώμα των αλεξιπτωτιστών και των ειδικών δυνάμεων, ήταν παρών σε πληθώρα στρατιωτικών επιχειρήσεων και πριν πάρει τη θέση είχε συμπληρώσει 30 χρόνια στις ισραηλινές ένοπλες δυνάμεις. Σε αυτή την περίπτωση, λοιπόν, οι Ισραηλινοί επένδυσαν στην εμπειρία ενός στρατιωτικού σε μία από τις πιο δύσκολες περιοχές της Γης. Και κανείς δεν μπορεί να τους αδικήσει γι’ αυτό.

Η αναγνώριση τίτλου

! Δεν γνωρίζουμε για ποιους λόγους ο κ. Κοντολέων δεν έχει αναγνωρίσει τους τίτλους του στην Ελλάδα. Μπορεί να σκέφτηκε ότι δεν θα χρειαζόταν κάτι τέτοιο. Ωστόσο, όφειλε να γνωρίζει πως από τη στιγμή που προαλειφόταν γι’ αυτήν τη θέση, θα έπρεπε να το κάνει. Η αίτηση στον ΔΟΑΤΑΠ γίνεται ηλεκτρονικά και η διαδικασία αναγνώρισης πτυχίου κρατάει περίπου 2–3 μήνες. Ποτέ δεν είναι αργά...